РЕШЕНИЕ НА КОМИСИЯТА
от 20 ноември 2008 година
за определяне на формат за предоставяне на информацията от страна на държавите-членки в съответствие с член 7, параграф 4, буква б), подточка iii) от Регламент (ЕО) № 850/2004 на Европейския парламент и на Съвета
(нотифицирано под номер C(2008) 6917)
(текст от значение за ЕИП)
(2009/63/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (1), и по-специално член 7, параграф 4, буква б), подточка iii), член 7, параграф 6 и член 17, параграф 2 от него,
като има предвид, че:
(1)
Все още липсват познания относно прилагането на дерогацията, определена в член 7, параграф 4, буква б). Съобщенията ще допринесат за проверката, която трябва да бъде извършена до 31 декември 2009 г. съгласно член 7, параграф 7, и за изготвянето на доклада по прилагането на регламента съгласно член 12, параграф 6.
(2)
Допустимите операции ще бъдат съобщени поотделно на другите държави-членки и на Комисията. Съобщението следва да бъде ефективно и да съдържа само съществена информация с цел да се избегне излишно натоварване на държавите-членки и на Комисията при съставянето му.
(3)
Съобщението следва да бъде точно и ясно с цел да се избегне неточна информация. За тази цел въпросите от точки 1, 2 и 3 са формулирани по начин, който позволява отговори само в стандартен или общоприет формат.
(4)
Въпросникът включва справка за номера и мястото на издаване на разрешението, което дава достъп до цялостното разрешение на дерогацията и съответните основания за това.
(5)
Мерките, предвидени в настоящото решение, са в съответствие със становището на комитета, създаден според разпоредбите на член 18 от Директива 2006/12/ЕО на Европейския парламент и на Съвета от 5 април 2006 г. относно отпадъците (2),
ПРИЕ НАСТОЯЩОТО РЕШЕНИЕ:
Член 1
Въпросникът, посочен в приложението към настоящото решение, се приема.
Член 2
Държавите-членки предоставят съобщенията си съгласно член 7, параграф 4, буква б), подточка iii) от Регламент (ЕО) № 850/2004 въз основа на въпросника.
Член 3
Адресати на настоящото решение са държавите-членки.
Съставено в Брюксел на 20 ноември 2008 година.